Kaapstad-lughawe wéér beste in AfrikaWelkom in die Moederstad! Kaapstad Internasionale Lughawe is weer die vasteland se beste lughawe. (Foto: Argief) Kaapstad Internasionale Lughawe is vir die vyfde agtereenvolgende jaar as die beste lughawe in Afrika aangewys. Die Skytrax World Airport-toekennings sou in April in Parys plaasgevind het, maar weens internasionale inperkings is dit Sondag tydens ŉ aanlyn prysuitdeling aangekondig. “Reisigers wat gestem het, bevestig dat diegene wat die lughawe besoek voortdurend ŉ wêreldgehalte-ervaring het,” sê Skytrax World Airport Awards in ŉ verklaring. David Maynier, die Wes-Kaapse minister van finansies en ekonomiese geleenthede, het dié prys verwelkom. “Gedurende hierdie moeilike tye is die prys ŉ baken van hoop vir almal in die toerismebedryf. Wanneer ons weer gereed is om besoekers terug in Kaapstad en die Wes-Kaap te ontvang, sal ons ook reg wees om die uitnemende diens te lewer waaraan hulle gewoond is.” Die Kaapstad Internasionale Lughawe. (Foto: Elaine Krige) Die algemene bestuurder van Kaapstad Internasionale Lughawe, Deon Cloete, sê hulle is ongelooflik trots op die prestasie. “Ons is baie in ons noppies met hierdie toekenning. Ons dra dit op aan al die goeie mense wat daagliks by die lughawe werk,” het hy tydens die prysuitdeling laat hoor. Tim Harris, uitvoerende hoof van Wesgro, wat die Wes-Kaap en Kaapstad se toerisme bevorder, is ook verheug oor die prestasie. “Kaapstad Internasionale Lughawe het weereens bewys dat dit ŉ lughawe van wêreldgehalte is op ŉ globale maatstaf van uitnemendheid in die lugdiensbedryf. Ons is trots op die prestasie vir die lugdiensbedryf en werk hard aan herstelplanne,” sê Harris. Maar dit was nie net Kaapstad wat by dié toekennings geskitter het nie. Durban se King Shaka-lughawe het drie pryse ontvang, naamlik beste lughawepersoneel in Afrika, beste streekslughawe en beste lughawe met 5-10 miljoen reisigers. Singapoer se Changi-lughawe is tydens dié toekenningsgeleentheid as die beste lughawe ter wêreld aangewys, terwyl Tokyo se Haneda-lughawe en die Doha Hamad-lughawe die topdrie voltooi.